Steinalderen varte lenge; halvparten av det tidsrommet landet har vært befolket. Det er ingen skriftlige beretninger om hvordan livet var den gang. Kunnskapen er møysommelig samlet ved undersøkelser av steder der menneskene har oppholdt seg og etterlatt seg gjenstander som er behandlet av menneskehender. Dette kunnskapsfeltet kalles arkeologi. Arkeologene tolker sine funn og historien om landskapet omkring. I Norge er landhevningen etter istiden grunnleggende. Historien om boplassene på Pauler er ikke mer enn knapt femten år gammel.